የአየር ንብረት ለውጡ ለፈጠራ አዳዲስ እድሎች ያስገኛል
 የአየር ንብረት ለውጥ በአነስተኛ የእርሻ መሬት ባለቤቶች ላይ አዲስ ተጽዕኖ ቢፈጥርም ለፈጠራ አዳዲስ እድሎችን እንደሚያስገኝ የአፍሪካ የግብርና ሁኔታ ሪፖርት አመለከተ። የአፍሪካ አገሮች ግብርናን ለማሳደግ በሚጥሩበት በዚህ ወቅት ለአደጋ የተጋለጡት አርሶአደሮች አዋጭ የአየር ንብረት አካሄዶች እንዳሏቸውም በሪፖርቱ ተጠቁሟል።አራተኛው አረንጓዴ ለውጥ ፎረም ትናንት በአፍሪካ ህብረት በተጀመረበት ወቅት እ.ኤ.አ የ2014 የአፍሪካ ግብርና ሁኔታ ሪፖርትን የቀድሞው የጋና ፕሬዚዳንት ጆን ኩፎር በይፋ መከፈቱን ሲያበስሩ እንደተናገሩት፤ አሁን ጊዜው እየጠየቀ ያለው ጉዳይ ቢኖር የአየር ንብረት ለውጥን እንዴት እንስራበት የሚለውን ነው። ይህ ችግር በአህጉሪቱ የተጋረጠ ፈተና በመሆኑ ችግሩን በመፍታት የግብርና ምርትና ምርታማነትን ለማሳደግ የግብርና ዘዴዎችን መከተል ግድ ይላል።እ.ኤ.አ እስከ 2050 ባሉት 35 ዓመታት በአየር ንብረት መዛባት ምክንያት በረሃብ የሚሰቃዩ ሕዝቦች በ40 በመቶ እንደሚጨምር ሪፖርቱ አመልክቷል። በተጨማሪም ተለዋዋጭ የአየር ንብረት ዕፅዋት የሚኖራቸውን የብረትና የዚንክ ንጥረ ነገሮች ክምችት ስለሚቀንስ ከሰሃራ በታች ያለውን የአልሚ ምግቦችን እጥረት እንደሚያባብሰ ውም ጠቅሷል።የዝናቡ መጠን አስተማማኝነቱ አጠራጣሪ እየሆነ እንደሚሄድ ያመለከተው ሪፖርቱ፤ በዚህ ምክንያትም የምርት እጥረት የሚያሰጋቸው አካባቢዎች ተጠቁመዋል። አደጋው ያጠላባቸው በደቡብ አፍሪካ የሚገኙ አገሮች ሲሆኑ፤ ደቡብ ሱዳንም የዚህ ሰለባ እንደምትሆን ተገልጿል። ኮትዲቯር፥ ጋና እና ናይጄሪያ ችግሩ እንደሚያሰጋቸው ተጠቁሟል።ከአየር ንብረት ለውጥ ጋር የሚጣጣም ግብርና ተግባራዊ ማድረግ ተገቢ መሆኑን የጠቆመው ሪፖርቱ፤ ይህ ዘዴ የበካይ ጋዝ ልቀትን ለመቀነስ ያለመ መሆኑ ተገልጿል። በአሁኑ ወቅትም በአፍሪካ ዙሪያ የሚገኙ አርሶ አደሮች የአየር ንብረት ለውጥ የሚያመጣውን አደጋ ለመቋቋም የሚያስችል ፈጠራ እየተገበሩ ይገኛሉ።ሪፖርቱ ከአየር ንብረቱ ጋር የሚስማሙ ኢንቨስትመንቶች ብሎ ያስቀመጣቸው የተሻለ የአፈርና የውሃ አያያዝ፣ የአዳዲስ ሰብል ዝርያዎች እንዲሁም ከአየር ንብረቱ ጋር የሚስማማ ሜካናይዜሽንን ነው። ከአየር ንብረት ለውጥ በተጨማሪ በምግብ ዋስትና እንዲሁም በእርሻ ምርት ላይ ተፅዕኖ በሚያሳርፉ ቁልፍ አቅጣጫዎች ትኩረት እንደሚያደርግም አሳስቧል። የአፍሪካ የአረንጓዴ አብዮት ህብረት ፕሬዚዳንት ጃኔ ካሩኩ እንደተናገሩት፤ ከሰሃራ በታች ያሉ የአነስተኛ እርሻ ባለቤት አርሶአደሮች ለአህጉሪቱ የምግብ ምሰሶ መሆን ይችላሉ። አርሶ አደሮቹ የምግብ ዋስትናን ማረጋገጥ እንዲችሉና የአህጉሪቱን ኢኮኖሚ እንዲያሳድጉ የሚመለከተው ሁሉ ሊደግፋቸው ይገባል።ፎረሙ ትናንት ከሰዓት በኋላ በይፋ በተከፈተበት ወቅት የአፍሪካ ህብረት ኮሚሽን ሊቀመንበር ዶክተር ንኮሳዛና ድላሚኒ ዙማ፣ የኮፊ አናን ፋውንዴሽን ፕሬዚዳንት እና የተባበሩት መንግሥታት የጸጥታ ምክር ቤት የቀድሞ ዋና ፀሐፊ፣ የኢትዮጵያ ግብርና ሚኒስትር ተፈራ ደርበውና ሌሎችም እንግዶች ተገኝተዋል። (አዘ)